เพราะเหตุใดแพทย์ทุกคนควรมีจรรยาบรรณแพทย์ และควรจะให้การตรวจรักษา เฉพาะเมื่อมีความจำเป็นต้องตรวจรักษาเท่านั้น
เพราะการตรวจและการรักษาแต่ละอย่างมักจะมีผลข้างเคียงและภาวะแทรกซ้อนได้เสมอ ซึ่งบางครั้งก็คาดไม่ถึงว่ามันจะเกิดขึ้นได้ และเมื่อเกิดขึ้นแล้ว บางครั้งก็เป็นอันตรายถึงชีวิต
แต่ในกรณีของนางงามอาร์เจนตินา ภาวะแทรกซ้อนเช่นนั้นเกิดขึ้นบ่อย และแพทย์ที่ดีไม่ควร "ตามใจ" คนปกติที่มาขอเสริมความงามเช่นนั้น
แพทย์ที่ดีควรชี้แจงผลเสียของการกระทำเช่นนั้น และย้ำไปได้เลยว่า การฉีดสารไปเสริมสะโพกนั้นมีอันตราย และจะคงรูปร่าง (คงความสวย) อยู่ได้ไม่นาน (ไม่ถาวร) สารเหล่านั้นอาจหลุดไปกองอยู่ตรงนั้นตรงนี้ ทำให้สะโพกเป็นก้อนผิดที่จนดูน่าเกลียดกว่าเดิมได้ และที่สำคัญคือ อาจเป็นอันตรายถึงชีวิตได้
ถ้า "ลูกค้า" ยืนยันจะทำให้ได้ ก็ควรแนะนำให้ไปหาที่ทำที่อื่น เพราะแพทย์ที่ดีย่อมไม่ทำในสิ่งที่เป็นอันตรายโดยไม่จำเป็น โดยเฉพาะเมื่อคนคนนั้นเป็นคนปกติ (First principle is to do no harm)
ถ้าเป็นผู้ป่วย เช่น หลอดเลือดแตกในสมอง จำเป็นต้องผ่าตัดสมองเพื่อห้ามเลือด หรือนำเลือดที่คั่งออก แพทย์ก็จำเป็นต้องผ่าตัดสมองทั้งที่การผ่าตัดสมองอันตรายมาก แต่เมื่อมันเป็นหนทางเดียวที่จะช่วยผู้ป่วยได้ แพทย์ก็จำเป็นต้องทำ เป็นต้น
การเป็นหมอ จึงไม่ใช่สักแต่ว่ามีความรู้และมีฝีมือแล้วก็จะเป็นหมอได้ ความรู้และฝีมือ ทำให้ตรวจผู้ป่วยและรักษาผู้ป่วยได้อย่างช่างซ่อมรถยนต์สามารถซ่อมรถยนต์ได้เท่านั้น ดังนั้น คนที่ตรวจรักษาผู้ป่วยได้แบบช่างซ่อมรถยนต์นั้น ไม่ควรจะเรียกว่า "หมอ" ควรจะเรียกว่า "ช่างซ่อมสุขภาพ" จะถูกต้องและเหมาะสมกว่า เพราะคน (ไม่ว่า "คนสุขภาพดี" หรือ "ผู้ป่วย") เป็นสิ่งมีชีวิตและมีจิตใจ รถยนต์ไม่มีชีวิตและจิตใจ "ช่าง" จะทุบ ตี เคาะ ถอด เปลี่ยน "โป๊ว" อย่างไรก็ได้ แต่คนที่มาหาหมอมีชีวิต จิตใจ และความคิด ถ้าหมอจะรักและเมตตาคนที่มาหา เสียเวลาชี้แจง และอธิบายข้อดีข้อเสียของการตรวจ และ/หรือการรักษาแต่ละอย่างให้เขาเข้าใจอย่างแจ่มแจ้งคงไม่มีใครที่อยากจะเจ็บตัว เสียเงิน เสียเวลา และอาจจะเสียชีวิตดังกรณีนางงามอาร์เจนตินา (ที่ชีวิตก็สมบูรณ์พร้อมอยู่แล้ว) ความผิดจึงไม่ได้อยู่ที่คนมาหาหมอ (ไม่ว่าจะเป็น "คนสุขภาพดี" หรือ "ผู้ป่วย") แต่อยู่ที่ "หมอ" ที่ไม่ใช่ "หมอ" ต่างหาก เพราะ "หมอ" คือ ผู้ที่รักและเมตตาผู้ป่วย (หรือ "คนสุขภาพดี") ที่มาหาหมอ และพยายามทำในสิ่งที่ดีที่สุดและเป็นประโยชน์ที่สุดต่อผู้ป่วย (หรือ "คนสุขภาพดี") นั้น ไม่ใช่มุ่งแต่จะหาประโยชน์เข้าตนเอง จนมองไม่เห็นอันตรายที่จะเกิดกับผู้ป่วยจากการตรวจรักษาของตน
จิตเวชศาสตร์ (จิตเวชศาสตร์) - Psychiatry